
Σύνορα - «Aνεπαισθήτως μ’ έκλεισαν από τον κόσμον έξω»*

Στην πορεία της ιστορίας, με ιδιαίτερη φαντασία και εφευρετικότητα επιδόθηκαν οι κοινωνίες στο να επινοούν διαχωριστικές γραμμές· στη φύση δεν υπάρχουν. Και το ευτράπελον: στην εποχή της παγκοσμιοποίησης σηκώνονται φράκτες και τείχη όσο ποτέ άλλοτε στην ιστορία της ανθρωπότητας. Αλλά και εντός των συνόρων, γκετοποιημένες αστικές ζώνες, αλλά και περιοχές μακριά από τα μάτια του κόσμου με κέντρα κράτησης μεταναστών και προσφύγων, ανθρώπων χωρίς πολιτικά δικαιώματα δηλαδή. Πληθύνονται γύρω μας οι αόρατες ζωές. Απαραίτητα τα σύνορα για τη χωροθέτηση, τον έλεγχο και την επιβολή της εξουσίας. Από την άλλη στο συλλογικό φαντασιακό, το σύνορο προστατεύει, σφυρηλατώντας το εσωτερικό απόλυτα διακριτό από το εξωτερικό, το οποίο και δαιμονοποιεί συνάμα. Ο άλλος ως απειλή. Σύνορα που διασφαλίζουν τη φυλετική καθαρότητα, περιχαρακώνουν τα ταξικά στεγανά, σύνορα που ενθυλακώνουν υγειονομικές ζώνες για τους σεξουαλικά ‘‘αποκλίνοντες’’, σύνορα εθνικά και θρησκευτικά για τους περιούσιους λαούς. Αλλά και τα σύνορα που επινοεί το άτομο, αυτή τη φυλακή που χτίζει και εντός της εγκαταβιοί…ανεπαισθήτως.

Το R.M.Nείναι μια τομογραφία του ρατσισμού που διαποτίζει τους αποσυνάγωγους του καπιταλιστικού παράδεισου σε μια κοινότητα στη Ρουμανία, με επακόλουθο να καταρρεύσει η πολυπολιτισμικότητα πάνω στην οποία συμβίωναν, πολυπολιτισμικότητα που στο Soul Kitchenενεργοποιεί φοβικά σύνδρομα ορθώνοντας τείχη στο ήδη άξενο τοπίο των ευρωπαϊκών μητροπόλεων. Στην ίδια κατεύθυνση Η καταδίωξη και το Ωραίο μου πλυντήριο καταδεικνύουν το φόβο σαν γενεσιουργό αιτία της μισαλλοδοξίας και των προκαταλήψεων μέσα στις οποίες οχυρώνεται η κοινότητα για να διασφαλίσει την ύπαρξή της. Στο Στάλκερ τα σύνορα μεταξύ γνώσης και πίστης γίνονται διαπερατά όπως και στο Αποκάλυψη τώρα θρυμματίζονται τα όρια μεταξύ λογικής και παράνοιας στο ούτως ή άλλως παρανοϊκό πεδίο του πολέμου. Ο νεκρός βυθίζεται σ’ ένα υπαρξιακό κενό τυλιγμένος στα οράματα της ποίησης του Ουίλιαμ Μπλέικ. Κοινότητες απομονωμένες, ειδυλλιακές,  όπως το χωριό των ιταλικών Άλπεων Βερμίλιο, που δοκιμάζεται στα χρόνια του φασισμού και από την άλλη  Η πορεία προς την Ρώμη, την πολύβουη αιώνια πόλη, λίκνο της ιστορίας, στα νάματα της οποίας επιθυμεί να βαπτιστεί ο Μουσολινικός φασισμός. Στο Ένα, δύο, τρία η Coca Cola γίνεται ο δούρειος ίππος του καπιταλισμού για την άλωση του υπαρκτού σοσιαλισμού, στα χρόνια του Ψυχρού Πολέμου, τότε που ένας Ερασιτέχνης κινηματογραφιστής ανακάλυπτε τα εύθραυστα όρια μεταξύ πλαστού και πραγματικού. Για πάρα πολλούς ανθρώπους το όνειρο της ζωής συχνά είναι πίσω από ένα σύνορο, στην αντίπερα όχθη εκεί που μόνο με Μεθυσμένα άλογα μπορούν να τολμήσουν το πέρασμα. Στα υπόγεια δίπλα στα λύματα ενδημούν Παράσιτα, τα ταξικά απόβλητα της κοινωνίας της αφθονίας που ίσως να είναι πιο ευάλωτη απ’ όσο πιστεύουμε.

Ευτυχώς ο κινηματογράφος δεν ομφαλοσκοπεί εντός των τειχών και η σκοτεινή αίθουσα έστω για ένα δίωρο γίνεται ένας κόσμος χωρίς σύνορα.

